Leah, Karen Zoid maak verskyning op Top‑20 | Maroela Media
Die omslag van Leah se album "Kyk na my". (Foto: Willem Botha)
Karen Zoid en Leah se nuwe enkelsnitte vaar albei só goed dat die liedjies vir dié twee sangeresse 'n stewige plek op dié week se Maroela Media Afrikaanse Top‑20 besorg het.
Karen Zoid se enkelsnit "Donker nag" vanaf haar album Op die oomblik, is vandeesweek in die 16de posisie, terwyl Leah se "Kyk na my" die 20ste posisie beklee.
Eintlik kan Zoid vir albei dié snitte haarself 'n klop op die skouer gee – "Kyk na my" is deur haar en Johan Vorster geskryf. Leah het voorheen verduidelik die liedjie gaan daaroor dat almal op 'n tydstip in hulle lewens op 'n weerlose plek kom, maar ook dat daar altyd hoop is.
"Weerloosheid is deel van menswees en ek dink almal was al daar. Johan en Karen het hierdie konsep gebruik om 'Kyk na my' te omskep in 'n liedjie waarmee almal kan vereenselwig. Die opbou na die einde van die snit is ongelooflik. Nie net is die woorde bittermooi, rou en waar nie, maar die produksie is ook hoendervleis mooi," het sy gesê.
Ricus Nel en Snotkop behou hul nommer 1‑posisie vir die 9de agtereenvolgende week.
In vandeesweek se Maroela Media Afrikaanse Top‑20 is daar sewe snitte wat styg, sewe wat daal, vier wat onveranderd bly en twee nuwe liedjies wat die week hul toetrede tot die Top‑20 maak.